Sindicatul Național al Funcționarilor Publici cere ministrului Muncii, Lia Olguța Vasilescu, să-și prezinte demisia din Guvern pe motiv că proiectul legii salarizării unitare, prezentat public de PSD luni seară, ar încălca prevederile constituționale și ar însemna o „sfidare” a partenerilor sociali și o „înșelare” a așteptărilor angajaților administrației publice.

Printr-un comunicat de presă semnat de președintele SNFP, Sebastian Oprescu, funcționarii publici arată că „această demisie sau demitere este necesară pentru reașezarea încrederii între partenerul social public (Guvernul) şi partenerul social sindical, în vederea evitării acțiunilor de protest şi negocierii unei legi care să răspundă nevoilor teritoriale”.

Sindicatul acuză că proiectul întocmit de Ministerul Muncii și girat de conducerea PSD încalcă „grav” Constituția României, deoarece nu respectă Decizia CCR nr 794/2016, care prevede că Guvernul şi Parlamentul trebuie să emită soluția legislativă pentru îndepărtarea discriminării salariale din autoritățile şi instituțiile publice, în sensul echivalării salariilor pe funcții publice similare, indiferent de instituție, pe familii ocupaționale. „Proiectul legii salarizării anulează decizia CCR și nu duce la aplicarea ei întocmai”, susține SNFP.

De asemenea, Sindicatul acuză „sfidarea partenerilor sociali”, prin încălcarea principiilor Legii dialogului social, prin neorganizarea de consultări şi negocieri care să privească legea salarizării, punând liderii administrației publice în situația să negocieze în Parlamentul României, atât cu puterea cât şi cu opoziția.

Nu în ultimul rând, funcționarii publici spun că proiectul legii salarizării unitare înșeală așteptările angajaților administrației publice.

Înaintea publicării proiectului legii salarizării unitare, demisia Liei Olguța Vasilescu a fost solicitată și de alte organizații sindicale: Cartel Alfa, Sindicatul Național al Polițiștilor și Personalului Contractual și Federația Sindicatelor Pro Administrație din România.